Vier Afrikaans 90 in 'n opwindende elektroniese skole-kompetisie - FAK
deur Chrisna Nel.
Die Afrikaanse Skole-Ekspo is 'n opwindende elektroniese skole-kompetisie wat jaarliks vir leerders en onderwysers in Suid-Afrika en Namibië verskeie uitdagings bied. Die kompetisie fokus veral op leerders se kreatiewe hantering van Afrikaans. So word Afrikaans by die jeug op 'n kreatiewe en positiewe wyse bevorder.
Alle graad 6-12-leerders in Suid-Afrika en Namibië kan deelneem. Skole word aangemoedig om die leerders deur die skool te laat deelneem, maar individuele leerders se inskrywings sal nie weggewys word nie.
Die sluitingsdatum vir alle inskrywings is 31 Julie 2015.
Inskrywingsgeld is soos volg: R20 per leerder per inskrywing, tot 'n maksimum van 5 inskrywings per kategorie. Dit beteken dus dat 'n leerder byvoorbeeld net 5 gedigte mag inskryf, maar dan ook 2 rubrieke kan inskryf. Die koste vir hierdie 7 inskrywings sal dan R140 wees. In die geval van groepinskrywings, betaal elke leerder in die groep R20,00 vir die inskrywing. Inskrywingsgelde is betaalbaar teen einde Julie 2015.
Verskeie pryse is te wen en erkenning word aan elke deelnemer gegee in die vorm van 'n deelnamesertifikaat, wat by skole se prysuitdelings oorhandig kan word. Mediablootstelling word gegee aan skole en wenners van afdelings.
Skole wat die meeste deelnemers, aantal inskrywings en wenners het, staan 'n kans om 'n wisseltrofee te ontvang. Die wenskole word bepaal ten opsigte van die deelnameprestasie. 'n Aspek soos die deelname aan 'n verskeidenheid van kategorieë word in ag geneem. Aan hoe meer kategorieë die skool deelneem, hoe groter is die kans om een van die wenskole te wees.